**Školský klub**

Aktualizované k 08.01.2021

[Domov](https://www.ucimenadialku.sk/) / Školský klub

**ŠKOLSKÝ KLUB JE SPÄŤ AJ V ROKU 2021**

Vzhľadom na nepriaznivú epidemiologickú situáciu a s ňou spojené prerušené vyučovanie v školách v januári 2021 Štátny pedagogický ústav v spolupráci s RTVS, neziskovou organizáciou Indícia a Pedagogickou fakultou Univerzity Mateja Bela v Banskej Bystrici spúšťa opäť **vysielanie pre žiakov I. stupňa základných škôl** pod názvom **Školský klub**. V tomto zimnom termíne **od 11. do 28. januára 2021** nadväzuje na vysielanie počas jesenných mesiacov, kedy sa školy v novom školskom roku opäť zatvorili a bolo potrebné nahradiť školské vyučovanie. Aj v súčasnosti sa deti z väčšiny tried a škôl kvôli vážnosti situácie ostávajú učiť z domu. Prinášame im preto prostredníctvom televíznych obrazoviek zaujímavé vyučovanie, ktoré je v súlade s učebnými osnovami.

**Školský klub** môžu rovnako využiť a sledovať aj školy. Naši „televízni učitelia“ budú učiť **každý deň od pondelka do štvrtka**, v pondelok slovenský jazyk, každý utorok spoločensko-vedné predmety a vlastivedu, v stredu bude matematika a vo štvrtok sa budeme venovať prírodovedným predmetom. **Vysielanie začína vždy o 9. hodine** a potrvá 60 minút.

Deti môžu svoje splnené výzvy od televíznych "učiteľov" zasielať prostredníctvom [**kontaktného formulára**](https://www.ucimenadialku.sk/skolsky-klub/napiste-nam) alebo priamo na ***skolskyklub@ucimenadialku.sk***. Reakcie a podnety učiteľov či rodičov, zaslané prostredníctvom [**kontaktného formulára**](https://www.ucimenadialku.sk/skolsky-klub/napiste-nam) alebo na emailovú adresu ***skolskyklub@ucimenadialku.sk*** budú dôležitým podnetom pre tvorbu obsahu ďalších častí Školského klubu.

*Relácia Školský klub je súčasťou aktivít Národného projektu Profesijný rozvoj učiteľov (NP TEACHERS), ktorý je realizovaný vďaka podpore z Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje.*